OBH 8376/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Zsiga Jánosné
Az eljárás megindítása

	G.L-né panaszos Hivatalunkhoz 1996. november 18. napján érkezett beadványában a leánya és annak házastársa ellen magánlaksértés és más bűncselekmény miatt tett feljelentése nyomán indult büntető eljárás indokolatlanul elhúzódó voltát, s az ügyben tett intézkedésekkel kapcsolatos tájékoztatásának hiányát, s ekként jogorvoslati lehetőségének sérelmet kifogásolja. 	Mivel az ügyben felmerült az Alkotmány 2. §-a (1) bekezdésében biztosított jogbiztonság követelményével összefüggésben az 57. §-a  (5)  bekezdése szerint jogorvoslat bejelent-hetőségével kapcsolatos jog sérelme, vizsgálatot rendeltem el. 

A tényállás és a vizsgálat megállapításai
	1./ A panaszos 1996. április 25-én feljelentést tett a Fonyódi Rendőrkapitányságnál leánya G.Zs. és annak házastársa, G.M. ellen magánlaksértés vétsége és rongálás vétsége miatt, azért, mivel nevezettek 1996. április 2. napján Balatonfenyvesen, a haszonélvezetében lévő nyaralóba behatoltak, s ennek során több felszerelési tárgyat megrongáltakl
	A Fonyódi Rendőrkapitányságnak a nyomozást bűncselekmény hiányában megtagadó 356/1996. bü. sz. határozatát  felülbíráló Fonyódi Városi Ügyészség a B. 151/1996. számú határozatában elrendelte az elkövetés módját illetően a feljelentés további kiegészítését.
	A feljelentés kiegészítését követően elrendelt nyomozás során érdemi nyomozati cselekmények foganatosítására nem került sor. Ellenben 1996. augusztus 1-jén  a Fonyódi Rendőrkapitányság Bűnügyi Osztálya a nyomozást felfüggesztette azzal az indokkal, hogy a gyanúsítottként kihallgatott Kovács Béla ismeretlen helyen tartózkodik és kézrekerítése érdekében elfogató parancsot bocsátottak ki. Az erről szóló határozatot az említett nyomozó hatóság sem a feljelentőnek, sem  az illetékes Fonyódi Városi Ügyészségnek nem kézbesítette.
	Az iratok tartalmából kitűnően - az egyébként  teljesen ismeretlen kilétű és meg nem állapítható szerepű - Kovács Bélát az ügyben nem hallgatták ki gyanúsítottként. Erre is figyelemmel a nyomozás felfüggesztésének nem volt törvényes alapja.
	2./ Az előzőekben kifejtettekhez képest megállapítható törvénysértő eljárással összefüggésben tehát megvalósult  a jelen vizsgálat elrendelésére az előljáróban hivatkozottak szerint alapot adó alkotmányos visszásság.
	Ezen alkotmányos visszásság orvoslása azonban folyamatban van azáltal, hogy időközben a Somogy Megyei Főügyészség  a Fonyódi Városi Ügyészséget a törvénysértő nyomozást felfüggesztő határozat hatályon kívül helyezésére és az eljárás folytatására hívta fel. a Somogy Megyei Ügyészségi Nyomozó Hivatalnál pedig - hivatalos személy által elkövetett közokirat-hamisítás bűntettének alapos gyanúja miatt -  büntetőeljárást kezdeményezett.

Ajánlás
Az 1993. évi LIX. tv. 20. §-a (1) bekezdésében biztosított jogkörömben felkérem az Országos Rendőrfőkapitányt hogy a Rendőrségről szóló 1994., évi XXXIV. törvény 6. §-ában részletezettek szerinti ellenőrzési és irányító jogkörében kezdeményezzen fegyelmi eljárást a megállapítható körülmények alapján a hivatalos kötelességét feltehetően szándékosan megszegő, hivatásos állományú személlyel - illetve személyekkel  - szemben. 

Budapest, 1997. július 28.

Dr. Polt Péter